Artušovské legendy

[náhľad|[Artuš|Kráľ Artuš, *Epitome of Chronicles* (13. storočie)]]
**Artušovské legendy** (tiež **Artušovská mytológia**) je špecifická mytológia, ktorá sa formovala niekoľko storočí vplyvom rôznych tradícií, ako napríklad pohanskej mytológie Keltov, Germánov, Francúzov a rozpoznateľná je aj ezoterická kresťanská zložka.

Ide o súbor legiend o kráľovi Artušovi, jeho rytieroch a legendárnych kráľoch Británie. Je súčasťou obsiahlejšieho literárneho korpusu stredovekých diel . Okolo roku 1200 ho francúzsky básnik a dramatik Jean Bodel definoval ako *Matière de Bretagne* (*Matter of Britain*, Britský korpus).

## Postava kráľa Artuša a vývoj
Kráľ Artuš je ústrednou postavou Artušovských legiend a pôvodne bol pokladaný za historickú postavu, bojovníka a vojvodcu, ktorý sa po odchode Rimanov z ostrova postavil v období bezvládia Sasom. Takto ho spomína písomná zmienka z 8. storočia v diele *Historia Brittonum* (Nennius). Geoffrey z Monmouthu, anglický kňaz a prvý mýtograf, ktorý o Artušovi podal ucelený obraz, a to v spise *[[História britských kráľov|Historia Regum Britanniae]]* (približne z roku 1138), do legendy pridal postavu čarodeja Merlina a mnoho iných detailov.

Postupom času postavy získali archetypálne črty a pribudli nové elementy (napríklad ľúbostný vzťah medzi Artušovou manželkou Guineverou a rytierom Lancelotom). Legenda bola šírená aj vo francúzštine a spievali ju bardi. Vývoj Artušovskej mytológie vyvrcholil dielom *Le Morte d'Arthur* („Artušova smrť“), v ktorom Thomas Malory na konci 15. storočia v jedinom diele v anglickom jazyku spísal celú legendu.

Dnes je postava kráľa Artuša považovaná za fiktívnu, pretože neexistujú dôveryhodné zdroje, ktoré by potvrdzovali jeho skutočnú historickú existenciu.

## Témy a postavy
**[[Artuš]]**ústredná postava a syn kráľa Uthera Pendragona, je vyvolený stať sa kráľom Británie, pretože len on dokáže vytiahnuť zázračný meč Excalibur; zjednotiteľ krajiny, ktorý víťaznými bitkami ukončil obdobie temna a nastolil mier a prosperitu; ochranca pravdy a poriadku, ktorý založil Kamelot a v ňom okrúhly stôl

**[[Rytieri okrúhleho stola]]***Historia Regum Britanniae* uvádza, že po nastolení mieru v celej Británii Artuš „rozšíril svoju družinu a pozval významných mužov z ďalekých kráľovstiev, aby sa k nemu pridali“; okrúhly stôl symbolizuje rovnosť a je dôležitý v kódexe rytierstva, ktorý bol dôležitý v neskorom stredovekom romantizme

**[[Excalibur (meč)|Excalibur]]**magický meč; ako „meč zarazený v kameni/nákove“ slúžil ako dôkaz Artušovho pôvodu; ako „meč od Jazernej panej“ symbolizuje spojenie so silami, ktoré nie sú z tohto sveta

**[[Merlin (mytológia)|Merlin]]**čarodej, prorok a poradca Artuša; hrá dôležitú rolu ešte pri jeho narodení: Merlin vystupuje ako mudrc a prostredníctvom mágie, ako aj intríg, zariadil narodenie Artuša; neskôr bol Merlin poradcom a mentorom mladého kráľa, až kým z príbehu nezmizne, zanechávajúc proroctvá

**[[Jazerná pani]]**víla, ktorá poskytla Artušovi meč Excalibur, vychovala rytiera Lancelota po smrti jeho otca a pomohla previezť umierajúceho Artuša do Avalonu po jeho poslednej bitke; v niektorých francúzskych verziách učaruje Merlinovi a naveky ho uväzní, prípadne zabije

**[[Guinevere]]**bola kráľovná Británie a manželka kráľa Artuša; rôzne verzie ju vykresľujú v širokej škále od zlomyseľnej a oportunistickej zradkyne až po ušľachtilú a cnostnú dámu; romanca z francúzskej verzie pridáva príbeh o jej tragickej tajnej láske k rytierovi Lancelotovi, ktorá zapríčiní pád Kamelotu

**[[Lancelot|Lancelot du Lac]]**Jazerný rytier, rytier okrúhleho stola, ktorého po smrti otca vychovala Jazerná pani; bol statočným a odvážnym rytierom, ktorý bol Artušovi jedným z najbližších, avšak mal tajný milostný vzťah s kráľovnou Guineverou; je otcom rytiera Galahada; bol víťazom mnohých bitiek a turnajov, zabil draka z hradu „Kráľa rybára“, strážcu Svätého grálu

**[[Morgan la Fée]]**víla, čarodejnica, Artušova sestra; záchrankyňa a ochrankyňa kráľa sa v neskorších verziách legendy zmenila na antagonistku, nepredvídateľnú postavu s potenciálom pre dobro aj zlo

**[[Gawain]]**rytier okrúhleho stola, ktorý je ako jediný ochotný postaviť sa Zelenému rytierovi; častá verzia uvádza, že bol vychovávaný v pestúnskej starostlivosti v Ríme, než sa dozvedel pravdu o svojich skutočných rodičoch a vrátil sa do Británie

**[[Bedevere]]**rytier okrúhleho stola, ktorý ostal ako posledný po záverečnej bitke a ktorého Artuš poveril, aby vrátil Excalibur Jazernej panej

**[[Galahad]]**rytier okrúhleho stola, syn Lancelota, známy pre svoju galantnosť a najdokonalejší zo všetkých rytierov; jeden z troch, ktorí boli úspešní pri hľadaní Svätého grálu

**[[Mordred]]**väčšinou syn kráľa Artuša, ktorý vzišiel z incestu medzi ním a jeho nevlastnou sestrou; väščinou brat alebo nevlastný brat Gawaina; v záverečnej bitke smrteľne zraní Artuša, no ten ho zabije

**[[Tristan]]**rytier okrúhleho stola; Tristan sprevádzal írsku princeznú Izoldu na jej svadbu s kráľom Marekom z Cornwallu, počas cesty náhodou obaja vypili elixír lásky a zamilovali sa do seba, čím začali cudzoložný vzťah, ktorý nakoniec viedol k Tristanovmu vyhnanstvu a smrti

**[[Perceval]]**rytier okrúhleho stola; najznámejší ako pôvodný dosažiteľ v hľadaní Grálu, v neskoršej literatúre ho nahradil Galahad

**[[Bors (mytológia)|Bors]]**rytier okrúhleho stola, bratranec Lancelota; ako jeden z mála bol úspešný pri hľadaní Svätého grálu

**[[Svätý grál]]**v Artušovských legendách je to zázračný predmet; pohár so zázračnými liečivými schopnosťami, ktorý niekedy poskytuje večnú mladosť alebo nekonečné množstvo potravy, je strážený Kráľom rybárom a nachádzajúci sa na tajnom hrade Grálu

**[[Avalon]]**legendárny ostrov, kde bol vyrobený meč kráľa Artuša Excalibur, neskôr tam bol odvezený aj sám Artuš, aby sa zotavil zo smrteľného zranenia, ktoré utrpel v záverečnej bitke pri Camlanne

## V modernom umení

### Filmy

* *Excalibur* (1981), film Johna Boormana, ktorý vo veľkej miere vychádza z diela *Le Morte D'Arthur*
* *Prvý rytier* (*First Knight*) (1995), príbeh o únose Guinevere rytierom Malagantom
* *[[Kráľ Artuš (film)|Kráľ Artuš]]* *(King Arthur)* (2004)
* *Tristan a Izolda* (*Tristan & Isolde*) (2006), produkcia Ridley Scott  
* *Kráľ Artuš: Legenda o meči* (*King Arthur: Legend of the Sword*) (2017),  réžia Guy Ritchie

### Animované filmy

* *Čarovný meč: Cesta na Camelot* (*The Magic Sword: Quest for Camelot*) (1998), Warner Bros. Feature Animation, pieseň *The Prayer* nominovaná na Oscara 
* *[[Shrek Tretí]]* (2007) 

### Filmové paródie a voľné interpretácie

* ''Monty Python a Svätý Grál'' (*Monty Python and the Holy Grail*) (1975)
* *Čarodejov učeň* (*The Sorcerer's Apprentice*) (2010)
* *Kráľ rybár* (*The Fisher King*) (1991), 5 nominácií na Oscara, ocenený v kategórii Best Supporting Actress (Mercedes Ruehl)
* *Transformers: Posledný rytier* (*Transformers: The Last Knight*) (2017) 

### Videohry

* *Assassin's Creed Valhalla* (2020), niektoré miesta a predmety majú súvislosť s Artušovskými legendami

## Referencie

## Iné projekty

Kategória:Legenda o Artušovi